Et hus i Thy blev lørdag aften ramt af en bil.

En bil med tre personer i torpederede et hus på Hjardemålvej i Bjerre øst for Hanstholm lørdag aften ved 21-tiden. Beredskabsstyrelsen Nordjylland assisterede med 14 mand på ulykkesstedet. De måtte hjælpe med at afstive gavlen, så den ikke styrtede sammen efter skaderne fra det voldsomme sammenstød. Den 31-årige mandlige fører af den polsk indregistrerede Audi brækkede sit kindben og har muligvis pådraget sig en hjernerystelse, mens de to kvindelige passagerer slap uskadte fra sammenstødet. Husets ejer, der lå og sov lige bag væggen, hvor bilen ramte, kom ikke noget til i forbindelse med ulykken. Huset er tidligere blevet påkørt Det er ikke første gang ejendommen på Hjardemålvej er blevet ramt af en bil. Tilbage i 2013 kom to unge mænd på henholdsvis 19 og 17 år på afveje, da den 19-årige med høj fart mistede herredømmet over bilen, der fortsatte halvvejs gennem ydermuren på landejendommen. Ifølge TV MIDTVESTs oplysninger er det dog en ny beboer, der i dag ejer huset.